[pic] | ЕВРОПЕЙСКА КОМИСИЯ |

Брюксел, 16.12.2010

COM(2010) 763 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

Първа междинна оценка на съвместната програма „Интелигентна заобикаляща среда“ (СП ИЗС)

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

Първа междинна оценка на съвместната програма „Интелигентна заобикаляща среда“ (СП ИЗС)

Въведение

Както се посочва първоначално в съобщението на Комисията „Да остаряваме добре в информационното общество“ (2007 г.)[1], Европейският съюз признава информационните и комуникационните технологии (ИКТ) за ключов фактор при преодоляване на предизвикателствата, породени от застаряването на населението. По-специално той предоставя финансова подкрепа за научните изследвания, разработките и иновациите в тази област. В съобщението на Комисията „Програма в областта на цифровите технологии за Европа“ (2010 г.)[2] се утвърждава ангажиментът на Съюза да се използват ИКТ за целите на активното и самостоятелно остаряване в добро здраве.

Участието на ЕС в съвместната програма „Интелигентна заобикаляща среда“ (СП ИЗС) е основен елемент в този ангажимент. СП ИЗС беше създадена от 20 държави-членки и три асоциирани държави през 2008 г. Европейският съюз реши да окаже подкрепа, равна на вноските на участващите държави, с финансиране по Седмата рамкова програма за научни изследвания и технологично развитие (7РП) въз основа на член 185 от Договора за функционирането на Европейския съюз (ДФЕС), предишен член 169 от Договора за ЕО[3].

СП ИЗС е насочена към приложни изследвания на продукти и услуги за възрастното население на основата на ИКТ, за които са необходими от две до три години, за да достигнат до пазара. Държавите, участващи в СП ИЗС, са основните собственици на СП ИЗС. Те изпълняват програмата чрез асоциация с идеална цел за ИЗС, която се управлява от Общо събрание и е подпомагана оперативно от централно ръководно звено. Европейската комисия има статут на наблюдател в Общото събрание и право на вето върху годишната работна програма, като е страна по общи и годишни споразумения с асоциацията за ИЗС относно финансовото участие на ЕС.

В решението по въпроса за финансовото участие на Общността в СП ИЗС от 2008 г. се изисква до 2010 г. да бъде направена междинна оценка, която беше извършена от независима експертна група на високо равнище с председател бившия член на Европейската комисия Меглена Кунева. Констатациите на работната група се основаваха на подробна изходна документация, разглеждане на казуси, статистическа информация за СП ИЗС, около 40 интервюта с участващи страни и консултация в интернет.

Експертната група разработи съвети относно иновациите и застаряването на населението като цяло и предостави конкретни препоръки по отношение на СП ИЗС. Повечето от препоръките са насочени към държавите, участващи в СП ИЗС, но някои са предназначени и за институциите на ЕС и за по-широк кръг заинтересовани страни (организации на възрастни граждани, промишленост и доставчици на услуги, регионални власти).

В настоящото съобщение са анализирани основните препоръки на експертната група, като са предложени — когато е уместно — действия, които Европейската комисия да предприеме в сътрудничество с други институции на ЕС и заинтересовани страни, както и чрез ролята ѝ в СП ИЗС.

Контекст на ИКТ, насочени към преодоляване на предизвикателството „застаряване на населението“

Основните данни за застаряването на населението на Европа са добре известни. Те показват неизбежна и значителна промяна в обществото и икономиката, за която ЕС все още не е добре подготвен: ако не бъдат взети мерки до 2020 г. се очаква да възникне недостиг на 2 милиона работници в областта на обгрижването и здравеопазването, което ще доведе до незаемане на 15 % от необходимите работни места в сектора на общото здравеопазване[4]; съотношението на хората на възраст над 65 години спрямо работоспособното население (на възраст между 15 и 64 години) ще спадне от приблизително 1:4 през 2008 г. на 1:3 през 2020 г. и 1:2 през 2050 г., което ще се постави на изпитание солидарността между поколенията[5]; нарастващите разходи във връзка със застаряването ще се отразят значително на публичните финанси[6] и въпреки че разполагаемият доход и богатството на населението на възраст над 50 години се оценяват на около 3 трилиона евро, а доходите на пенсионерите нарастват[7], различията са големи, като 19 % от възрастните хора са изложени на риск от бедност — дял, който бързо нараства особено в държавите от ЕС-10[8].

Демографското предизвикателство може да бъде преодоляно само чрез последователно съчетаване на политики в областта на социалните въпроси, икономиката, здравеопазването, иновациите и цифровите технологии[9]. Навременните мерки могат да се отразят благоприятно в три посоки — по-високо качество на живот, приемливи за цялото общество разходи по обгрижване и нови работни места и възможности за бизнес благодарение на все по-големия дял на „посребрената икономика“. В стратегията „Европа 2020“[10] застаряването на населението беше определено както като предизвикателство, така и като възможност за интелигентен, устойчив и приобщаващ растеж. Нейните водещи инициативи — „Програма в областта на цифровите технологии за Европа“ и „Съюз за иновации“[11] — едновременно засягат застаряването на населението като приоритет.

Програмата в областта на цифровите технологии е насочена към иновативните услуги, продукти и процеси на базата на ИКТ. Водещата инициатива „Съюз за иновации“ обявява Европейско партньорство за иновации в областта на активното остаряване в добро здраве, в което цифровите решения ще играят важна роля. Непрестанното развитие на ИКТ позволява иновации в организацията на обгрижването, които позволяват например на полагащите грижи лица да прекарват повече време със своите възрастни клиенти, чрез повишена ефективност и намаляване на административните ограничения в тази област; предоставя решения за подобряване условията на труд и благосъстояние на близките, които полагат грижи и на личната грижа за начина на живот и здравето. ИКТ позволяват също приспособяване на работната среда към нуждите на възрастните и непрекъснато активно участие на възрастните хора в обществото и икономиката. Все по-голям брой проучвания на различни случаи показват намаляване и отлагане на институционализирането на грижите с 10 до 30 %, висока степен на удовлетворение у ползвателите и ръст на дейността в тази област с над 10 % годишно[12].

Решенията по програмата за ИЗС са най-разнообразни — от добре известните огърлиета, подаващи сигнал към социални системи за аларма или устройствата за напомняне часа на лекарствен прием, до по-съвременни решения, като например интелигентните жилища , които засичат и решават проблеми, които могат да възникнат с възрастта, като загуба на памет, липса на ориентация, здравословни проблеми; интелигентни продукти като подове с датчици и обувки със задействащи устройства, които засичат или предотвратяват падане; цифрови информационни услуги като например наблюдение на сигурността и здравословното състояние или полагане на грижи от разстояние, или свързани с интернет телевизионни приемници за почивка, забавление, учене, трениране на равновесието или паметта, съветване относно начина на живот и видеовръзка със семейството. Съвременни научни изследвания проучват например решения от областта на роботиката за съдействие при тежка ежедневна домакинска работа или проектиране на устройства за социална комуникация съвместно с възрастни хора.

Изводи и препоръки на екпертната група по отношение на иновациите и застаряването на населението

На експертната група беше възложено да оцени работата на СП ИЗС, като при изпълнението на тази задача тя разгледа СП ИЗС и в по-широкия контекст на иновациите и застаряването на населението. Във връзка с това експертната група препоръчва активното насърчаване на усъвършенствана и обновена концепция за остаряването , която поставя ударение върху продължаващото участие на възрастните граждани в обществения и икономическия живот, от което Европейският съюз ще извлече ползи[13]. Тази концепция определя като приоритет осигуряването на възможности възрастните хора да продължат да живеят активно и самостоятелно в предпочитаната от тях среда възможно най-дълго, както и да се грижат за собственото си благосъстояние и здраве.

Комисията подкрепя тази препоръка, която изисква по-добра координация между технологичните, социалните и бизнес иновациите, например при съчетаването на професионални и непрофесионални грижи от страна на семейството и обществото; създаване на гъвкави работни места на основата на ИКТ и адаптирани трудови взаимоотношения за лица, които полагат грижи и са активно заети и с друга работа; установяване на публично-частни договори за устойчиво предприемачество в областта на здравните и социалните грижи с доказано качество и всеобщ достъп.

Освен това експертната група призовава към скорошно създаване на динамичен пазар на ИКТ, свързани с остаряването, способен да осигурява иновативни продукти и услуги, и към висока резултатност чрез съчетаване на научноизследователски, пазарни и приложни дейности .

Комисията подкрепя тази препоръка, като подчертава заедно с експертната група, че това налага бързо преодоляване на сериозни пречки, които включват:

- Разпокъсаност на пазара и липса на икономии от мащаба: голяма част от грижите за възрастни хора се предоставят на местно равнище и изискват иновации, съобразени с местните условия. Предизвикателството е да се избегне разпокъсаността, при която качеството на обслужване е по-ниско от оптималното .

- Липса на финансиране за иновации и инвестиции за доразвиване на пилотните проекти: въпросите включват убеждаване на търговските инвеститори да се ангажират допълнително в дългосрочни социални и обществени цели, както и финансиране за МСП за разрастването им на по-големи пазари.

- Несигурност при плащанията: В Европа има голямо разнообразие на начини за финансиране на здравните и социалните грижи, които съчетават участие от страна на публичния сектор, частния сектор и гражданите и които често не позволяват включването на свързани с ИКТ иновативни решения за активни старини или самостоятелен живот .

Експертната група препоръчва създаването на партньорства , които укрепват връзките и взаимодействието между научните изследвания и разработките, иновациите, участниците на пазара, регулаторните органи и крайните ползватели, с оглед преодоляване на посочените пречки. Комисията смята, че Европейското партньорство за иновации в областта на активното остаряване в добро здраве е важна стъпка в тази посока. Създаването на инвестиционния форум за ИЗС тази година е друга окуражителна стъпка за преодоляване на някои от проблемите във връзка с инвестициите.

Експертната група подчертава също, че гарантирането на високи оперативни резултати чрез по-тясно сътрудничество между заинтересованите страни е от изключителна важност за справянето с високата разпокъсаност, децентрализация и широкия кръг участници, както и за способността да се реагира бързо и ефикасно, което е необходимо предвид неотложния характер на проблема със застаряването на населението. Поради това решителното оперативно управление на съвместните дейности е жизненоважно. Комисията подкрепя тези препоръки, които следва да направляват по-нататъшното развитие на СП ИЗС и останалите дейности в областта на иновациите и застаряването на населението.

Препоръки на експертната група по отношение на СП ИЗС

Експертната група оцени СП ИЗС в пет аспекта:

- Степен на резултатност спрямо набелязаните цели;

- Дял на финансовото участие на участващите държави;

- Ефективност на СП ИЗС като стимул за обединяване на националните програми;

- Оперативно изпълнение;

- Ползи на ниво Европейски съюз.

По-голямата част от препоръките на експертната група засягат пряко участващите държави. Някои препоръки се отнасят до участието на Комисията в програмата. Те са разгледани по-долу във връзка с всеки от аспектите на оценката.

Общата оценка на експертната група по отношение на значението и резултатите на СП ИЗС безспорно е положителна, въпреки че програмата работи едва от две години и проектите не са завършени. Експертната група е на мнение, че СП ИЗС може да осигури изключително уместни решения на предизвикателството, което представлява застаряването на населението и същевременно да бъде успешен пример за прилагането на член 185 от ДФЕС спрямо сътрудничеството при иновативните научни изследвания между държавите-членки с подкрепа от страна на ЕС. Също така експертната група призна активното финансово участие на участващите държави, което значително превиши законно постановеното минимално равнище (по първите две покани за представяне на предложения участващите държави увеличиха своето финансово участие съответно с 30 % и 50 % над установеното минимално равнище) и силното участие на МСП с дял далеч над 40 %. Комисията отбелязва, че СП ИЗС се занимава с едно предизвикателство пред обществото, което засяга всички и всички ще извлекат равни ползи от обединяване на усилията, а решението за СП ИЗС предвижда ясни правила и стимули за подобно сътрудничество.

Същевременно експертната група препоръчва също спешното засилване на дейността на СП ИЗС. Комисията твърдо подкрепя тази препоръка и призовава участващите държави незабавно да ѝ обърнат сериозно внимание.

Степен на резултатност спрямо набелязаните от СП ИЗС цели

Главните цели на СП ИЗС са: i) осигуряване на възможност за появата на свързани с ИКТ продукти, услуги и системи за достойни старини, ii) създаване на достатъчен обем от научни изследвания, разработки и иновации и iii) подобряване на условията за внедряване на резултатите от страна на промишлеността.

Експертната група стигна до заключението, че СП ИЗС има положителен принос за постигането на първата и втората цел, по-специално по отношение на условията за участие на промишлеността (доказателство за това е високото участие на МСП — 40 %). Експертната група препоръчва обаче повече усилия в посока подобряване на действителното използване на резултатите. Също така тя препоръчва на участващите държави да подкрепят непосредствено свързаните с ползвателите дейности в области като иновативните услуги и да отчитат в по-голяма степен възможностите за практическо приложение.

Комисията приема становището на експертната група за значителния и видим напредък към постигането на целите на СП ИЗС. Тя одобрява и препоръките на експертната група, че трябва да се обърне по-голямо внимание на прилагането на резултатите. С действията, които възнамерява да предприеме (със заинтересованите страни), Комисията ще насърчи обвързването на СП ИЗС с инструменти за прилагане, по-специално с Програмата за конкурентоспособност и иновации, предоставяйки данни и анализи по отношение на пазара и въздействието и проучвайки нови финансови инструменти за прилагане и внедряване[14]. Освен това Комисията смята да направи необходимото тези действия да подпомогнат и да използват сходните дейности, в рамките на обявеното европейско партньорство за иновации в областта на активното остаряване в добро здраве.

Комисията ще работи със СП ИЗС за разработване и споделяне на показатели на въздействието между тази програма и Програмата за конкурентоспособност и иновации (2011 г.).

Комисията ще започне наблюдение на пазара и проучване на бизнес модели в областта на ИКТ за достойни старини, което ще вземе предвид и работата по бизнес моделите в рамките на проектите на СП ИЗС (2011 г.).

Комисията, заедно с Европейската инвестиционна банка и СП ИЗС, ще активират или създадат подходящи начини за финансиране в отговор на недостига на инвестиции за мащабно прилагане и внедряване на резултатите, като използват за модел схемата за инвестиции JESSICA и механизма за техническа подкрепа ELENA[15] (2010—2011 г.).

Комисията ще предложи на СП ИЗС да продължи подкрепата си за инвестиционния форум за ИЗС и да го отвори за организации, които се занимават с иновации, и за иновации по 7РП и Програмата за подкрепа на политиката в областта на ИКТ към Програмата за конкурентоспособност и иновации (през и след 2011 г.).

Дял на финансовото участие на участващите държави

Работната група стигна до заключението, че делът на националното финансово участие е сериозен успех за СП ИЗС. Като цяло съвместното финансиране на проекти от различни национални източници на финансиране се смята, че функционира добре. Експертната група обаче изрази загриженост във връзка с това, че за участниците е сложно да се съобразяват с различните национални правила, както и с различните схеми за плащане, което понякога се отразява на функционирането на проектите. Освен това експертната група препоръча осигуряването на достатъчно ресурси за националните точки за контакт, за да им се позволи адекватно да изпълняват поставените им задачи.

Комисията подкрепя тези констатации и препоръки и насърчава участващите държави да разгледат въпроса за навременните плащания на партньорите по проекти от своите държавни бюджети като важен фактор за успех.

Комисията ще продължи да наблюдава основните показатели на финансовото изпълнение (време до плащане, време до сключване на договор) в своите ежегодни прегледи на СП ИЗС и при необходимост ще осигурява проследяване, по-специално с цел гарантиране на навременни плащания (от 2010 г.).

Ефективност на СП ИЗС като стимул за обединяване на националните програми

Експертната комисия установи, че СП ИЗС е важен инструмент за обединяване на националните усилия и установяване на взаимодействие, особено по отношение на обединяването в областта на научните изследвания и управлението. Различните финансови правила и условия за финансиране в участващите държави обаче усложняват образуването на международни консорциуми и ефективното партньорство на всички заинтересовани страни и експертната група препоръчва разглеждането на този важен въпрос.

Комисията одобрява тази препоръка и приканва участващите държави да обърнат най-сериозно внимание на поставената от СП ИЗС цел за обединяване посредством по-хармонизирани и опростени условия за финансиране и съгласуване на практиките за финансиране и изплащане на средства.

Комисията ще работи с държавите, участващи в СП ИЗС, за да анализира подходите за финансиране с цел обмен на практики и осигуряване на основа за по-далечното бъдеще на СП ИЗС (2011 г.).

Оперативно изпълнение на СП ИЗС

Експертната група установи, че първите две покани за набиране на предложения в рамките на СП ИЗС са реализирани успешно. Тя обаче препоръчва укрепването и усъвършенстването на дейността на централното ръководно звено да се разглежда като приоритет. Освен това тя настоятелно призовава СП ИЗС да разшири възможностите за участие на крайни ползватели в програмата и в проектите, като бъдат привличани на ранни етапи, като бъдат подпомагани в изпълнението на условията за национално финансиране и им се гарантира представителство в Консултативния съвет на СП ИЗС.

Комисията подкрепя тези препоръки и настоятелно призовава участващите държави по- активно да подкрепят дейността на програмата, като предоставят човешки и финансови ресурси, включително — ако е целесъобразно — увеличено съвместно финансиране на дейностите по програмата.

Освен това Комисията е съгласна с експертната група, че обменът на опит и установяването на взаимодействие със свързани програми по член 185, като например Eurostars, EMPR и Bonus-169, могат да допринесат за подобряване на управлението и дейността на СП ИЗС.

Комисията ще улесни обмена на практики по член 185, при изпълнението на обвързани програми чрез обмен на оперативен опит и евентуално по-нататъшно сътрудничество.

Ползи от СП ИЗС на ниво Европейски съюз

Експертната група установи, че СП ИЗС вече безспорно осигурява ползи на европейско ниво чрез постигнатото равновесие между европейските усилия и националните потребности и участие, както и чрез разработването на добри практики. Настоящите европейски усилия за разглеждане и преодоляване на пречките пред прилагането на решенията на ИЗС следва обаче да се задълбочат като част от общите усилия на всички заинтересовани страни. Експертната група препоръчва настойчиво продължаването на СП ИЗС след срока на действие на Седмата рамкова програма като дългосрочна инвестиция. Освен това експертната група препоръчва на институциите на Европейския съюз да подобрят и разширят връзките между СП ИЗС и други програми и инициативи на равнище ЕС, като например програмата за сътрудничество в рамките на 7РП и Програмата за конкурентоспособност и иновации.

Комисията одобрява тези констатации и препоръки. Европейското измерение на програмата е изключително важно и е необходима дългосрочна перспектива, за да се използва докрай потенциала на СП ИЗС. Поради това Комисията възнамерява да проучи продължаването на СП ИЗС след срока на действие на 7РП, като вземе под внимание становищата на Съвета и на Европейския парламент по отношение на резултатите и препоръките от оценката на СП ИЗС.

За по-дългосрочните перспективи (след 2013 г.), посредством задълбочени консултации със собствениците на СП ИЗС, ще бъдат оценени няколко варианта. По отношение на създаването на Европейското партньорство за иновации в областта на активния живот на възрастните хора и остаряването в добро здраве оценката следва да разгледа хармонизацията между държавите, участващи в СП ИЗС, и участващите страни в Европейското партньорство за иновации в областта на активния живот на възрастните хора и остаряването в добро здраве по отношение на цели, области на работа, финансови и други ангажименти. Оценката ще разгледа и увеличаването на общото финансиране на проектите и съвместната подкрепа за дейностите по програмата в по-дългосрочен план.

В краткосрочен план (2011—2012 г.) дейностите по СП ИЗС могат да осигурят важен принос към Европейското партньорство за иновации в областта на активния живот на възрастните хора и остаряването в добро здраве. Те включват активната ангажираност на страните, участващи в СП ИЗС при разработването на самото партньорство (като се използва опита от модела на собственост на СП ИЗС), разпространение на резултатите от проектите на СП ИЗС, механизми за свързване на научноизследователската дейност и пазара, като например посочения по-горе инвестиционен форум, както и съгласуване на действия за по-нататъшно развитие на сътрудничеството с регионите.

Комисията ще вземе под внимание възможния принос на СП ИЗС за Европейското партньорство за иновации в областта на активния живот на възрастните хора и остаряването в добро здраве (2010—2012 г.).

Комисията ще извърши оценка на въздействието на вариантите за продължаване на СП ИЗС след изтичане на срока на 7РП , без да препятства на подготовката на 8РП и на финансовите перспективи на ЕС и отчитайки развитието на Европейското партньорство за иновации в областта на активния живот на възрастните хора и остаряването в добро здраве (2012 г.).

Съществуват няколко инициативи за научни изследвания и иновации, с които следва допълнително да се развие или да се осъществи взаимодействие. Програмата за съвременни научни изследвания в областта на ИКТ по Седмата рамкова програма и Програмата за подкрепа на политиката в областта на ИКТ към Програмата за конкурентоспособност и иновации (CIP ICT PSP), които се занимават с утвърждаване на иновациите, представляват програми партньори на СП ИЗС нагоре и надолу по веригата. В световен мащаб Европа има уникални постижения в използването на ИКТ за осигуряване на достойни старини благодарение на тези взаимосвързани програми, които съвместно обхващат значителна част от „веригата“ за научни изследвания и иновации.

Няколко държави-членки подготвят Инициатива за съвместно планиране (ИСП)[16] под надслов: „По-дълъг и по-добър живот“, насочена към съгласуване на широк кръг научноизследователски дисциплини (далеч отвъд ИКТ и технологиите). СП ИЗС може да осигури условия за прилагане на мултидисциплинарните научни изследвания на ИСП в областта на остаряването и да обогати програмата на ИСП за научни изследвания с опита на ползвателите в областта на ИКТ, като същевременно сподели методологии за научни изследвания, например подхода към остаряването, основаващ се на целия цикъл на живота.

И накрая, експертната група препоръчва СП ИЗС да получи трайна политическа подкрепа, да бъде продължена и усъвършенствана като част от последователен и цялостен подход към застаряването на населението, както и към научните изследвания и иновациите, и дейността на програмата в областта на цифровите технологии в тази сфера.

Комисията ще съдейства за изготвянето на пътна карта спрямо технологиите и за консултации и ще предостави насоки за по-тясно обвързване на 7РП, СП ИЗС и Програмата за конкурентоспособност и иновации в областта на ИКТ за осигуряване на достойни старини (2011 г.).

Комисията ще разгледа потенциала за взаимодействие между СП ИЗС и Инициативата за съвместно планиране (ИСП) под надслов: „По-дълъг и по-добър живот“ в препоръка относно ИСП (2011 г.).

Комисията ще предложи на участниците в СП ИЗС да използват Конференцията на ИЗС като принос за 2012 година като година на активния живот на възрастните хора и солидарността между поколенията с цел придобиване на по-голяма известност и увеличаване на ангажираността сред широк кръг участници (2012 г.).

Комисията ще оцени адекватността на „ Плана за действие във връзка с информационните и комуникационните технологии и остаряването “ като част от програмата в областта на цифровите технологии (2012 г.).

5. Заключения

Европейската комисия приветства настоящата междинна оценка на СП ИЗС. От една страна, тя предлага възможност да се активизират съвместните действия с държавите-членки и с другите заинтересовани страни в Европа в отговор на неизбежната демографска промяна чрез иновации и ИКТ като важен елемент при изпълнението на водещите инициативи „Програма в областта на цифровите технологии за Европа“ и „Съюз за иновации“. Във връзка с това междинната оценка на СП ИЗС предоставя и навременна информация за бъдещото развитие на пилотната програма „Европейско партньорство за иновации в областта на активния живот на възрастните хора и остаряването в добро здраве“. От друга страна, тя позволява заключения относно функционирането на този инструмент, основан на член 185 от ДФЕС, като важно средство за изграждане на Европейското научноизследователско пространство.

Европейският парламент и Съветът се приканват да представят своето становище по отношение на доклада и посочените в него анализи и препоръки, както и да подкрепят изпълнението на предложените мерки.

[1] COM(2007) 332 окончателен, 14 юни 2007 г.

[2] COM(2010) 245 окончателен/2, 19 май 2010 г.

[3] Решение № 742/2008/ЕО от 9 юли 2008 г.

[4] Предварителни оценки на Европейската комисия въз основа на данни на Евростат и ОИСР.

[5] SEC (2008) 2911

[6] COM(2009) 545, 17 септември 2009 г.

[7] Мрежа от европейски райони Silver Economy

[8] Съвместен междинен доклад относно пенсиите, изготвен от Комитета за икономическа политика и Комитета за социална закрила, 28 май 2010 г.

[9] COM(2006) 571, COM(2009) 180, Доклад от 2009 г. за застаряването на населението — European Economy series .

[10] COM(2010)2020, 3 март 2010 г.

[11] COM(2010)1161, 6 октомври 2010 г.

[12] План за действие във връзка с информационните и комуникационните технологии и остаряването (2007 г.), Инициатива за водещ пазар в областта на електронното здравеопазване (2007 г.), Програма за ИКТ в обхвата на Седмата рамкова програма, Програма за подкрепа на политиката в областта на ИКТ към Програмата за конкурентоспособност и иновации, Работна програма на СП ИЗС (www.aal-europe.eu)

[13] Този подход към остаряването е отразен и в заключенията на Съвета относно активното остаряване от 7 юни 2010 г.

[14] В рамките на разрешеното от правилата за държавните помощи.

[15] Те се отнасят съответно до устойчивото градско развитие и устойчивата енергия на местно равнище, www.eib.org

[16] COM(2008) 468, „Към съвместно програмиране на научноизследователската дейност“